রাতের খাবার খেতে বসে ইথার তার আব্বুর কাছে শহীদ মিনারে যাওয়ার কথা বলে।  -আব্বু আমি শহীদ মিনারে ফুল দিতে যাব।  -না বাবা।  -কেন?  -ওখানে অনেক ভীড় হবে। তোর না যাওয়ায় ভাল।  -না আমি যাব।  -না বাবা। জেদ করিস না। তোকে বলেছি না বই মেলায় নিয়ে যাব।  ইথার বইমেলার নাম শুনে চুপ করে থাকে  কিছুক্ষন।তারপর বলে,  -তাহলে আমিও রিহাতদের মত নিজেই শহীদ মিনার বানাব।  বাবা হাসেন। বলেন,  -আচ্ছা বানাস।  ইথার চলে যেতেই জাহানারা রহমান বলেন,  -ছেলেটা দেখতে দেখতেই বড় হয়ে যাচ্ছে। তাইনা?  -হুম।  -আমি ভাবছিলাম ওকে ইংলিশ মিডিয়ামে দেওয়া ঠিক হল কিনা?  -কেন?  -ওতো বাংলা ঠিকমত পড়তেই পারে না। বইমেলা থেকে বই কিনে এনে আমাকেই জ্বালাবে। তারপর বসে বসে ওকে বই পড়ে শুনাতে হবে। তাই বলছিলাম, ওকে কি ইংলিশ মিডিয়ামে পড়ানো ঠিক হল?  -ভাল কথা বলেছ তো। আমি এভাবে তো ভেবে দেখি নাই।  -ভেবে  দেখ একবার। আমি যাই থালা বাসন ধুয়ে তবেই ঘুমাতে যাব।  -তাড়াতাড়ি এস কিন্তু।  জাহানারা মুচকি হেসে রান্নাঘরের দিকে রওনা দেন।